
"Dura lex, sed lex" Az ingatlanvégrehajtás

Kulcsszavak: ingatlanvégrehajtás, bírósági végrehajtó, adóhatóság, becsérték, árverés
Bár a végrehajtás társadalmi elfogadottsága alacsony, alkalmazása elengedhetetlen a
közhatalom gyakorlásához és a gazdaság hatékony működéséhez. Szükségességét a
közfeladatok ellátásának fedezetéül szolgáló költségvetési bevételek beszedéséhez, valamint a
magántulajdon védelméhez és a pénzügyi rendszer stabilitásához fűződő érdek adja.
A kutatás a bírósági végrehajtás és az adóvégrehajtás keretében foganatosított ingatlan-
végrehajtás hazai szabályozását és kialakult joggyakorlatát vizsgálja összehasonlító jelleggel.
A kutatási téma több jogágat is érint, mivel a pénzügyi jog tárgykörébe tartozó adóvégrehajtás
mellett a polgári eljárásjog keretében tárgyalt bírósági végrehajtás normarendszere is a kutatás
tárgya. A téma feldolgozásának időbeli horizontja alapvetően a jelenlegi szabályozást és a
kapcsolódó gyakorlatot fedi le, azonban az elmúlt évtized alapvető szervezeti, hatásköri
változásainak bemutatása azt kiterjeszti, jogtörténeti elemzésnek is helyt adva.
A dolgozat a végrehajtási eljárások általános szabályainak lényegét, valamint az ingatlan-
végrehajtás részletszabályait, az eljárási cselekményeket szakaszolva, az egyes szakaszokat
pedig a bírósági és az adóvégrehajtásra is tekintettel, párhuzamosan és összehasonlító
jelleggel mutatja be.
A kutatás hipotézise, hogy bár a bírósági és a közigazgatási végrehajtás jól elhatárolható,
elkülönült és önálló eljárás, mégis több ponton és több szempontból összefonódó rendet
alkotnak.
Noha az elmúlt évtized szervezetrendszert érintő változásai az állami adóhatóság
dominanciáját erősítették, az eljárásjogi szabályozás a bírósági végrehajtás primátusát
mutatja, mely megmutatkozik részben abban, hogy az adóeljárás mögöttes szabálya a bírósági
végrehajtásról szóló 1994. évi LIII. törvény is. Emellett a bírósági végrehajtás primátusa
abban is megmutatkozik, hogy ha a hatásköri összeütközés különböző esetei valósulnak meg,
az eljárást főszabály szerint bírósági végrehajtás útján kell folytatni. Különösen igaz ez a
dolgozat tárgyát képező ingatlan-végrehajtásokra.
Az ingatlan-végrehajtás szabályozása és gyakorlata nemcsak összefonódhat, hanem számos
ponton el is tér (sajátossá téve a két végrehajtás kapcsolatát), így eltérés mutatkozik többek
között az adósvédelem szintjében, az ingatlan végrehajtás során felmerülő egyes
jogorvoslatokban, lakóingatlan végrehajtásakor, stb.



